**ΟΙ ΚΕΙΜΕΝΙΚΟΙ ΔΕΙΚΤΕΣ ΣΤΗ ΛΟΓΟΤΕΧΝΙΑ**

Τι περιλαμβάνουν οι κειμενικοί δείκτες;

Είναι όλοι εκείνοι οι τρόποι που χρησιμοποιεί ένας πεζογράφος ή ποιητής για να δώσει λογοτεχνική μορφή στο περιεχόμενο. Είναι, δηλαδή, το εξωτερικό περίβλημα του κειμένου αλλά και ο σκελετός του. Είναι  οι προσωπικές  επιλογές του δημιουργού του κειμένου τόσο σε επίπεδο δομής όσο και  περιεχομένου αλλά και (προσωπικής) έκφρασης και οι οποίες  έχουν συχνά στενή διασύνδεση με την παρουσίαση του θέματος, γι’ αυτό και θα πρέπει να λαμβάνονται υπόψη κατά την ερμηνευτική προσέγγιση ενός κειμένου.

Τι είναι οι κειμενικοί δείκτες;

1. Το λογοτεχνικό γένος (ποίηση, πεζογραφία) & είδος (π.χ. ιστορικό μυθιστόρημα)
2. Τις γλωσσικές επιλογές (π.χ. στίξη, γραμματικοί χρόνοι, εγκλίσεις, ρηματικά πρόσωπα, σύνταξη, γλωσσικές ποικιλίες, διάλεκτοι ιδιωματισμοί, είδος λεξιλογίου, ευθύς – πλάγιος λόγος, χρήση προσωπικής – απρόσωπης σύνταξης κτλ)
3. Τα εκφραστικά μέσα (π.χ. σχήματα λόγου, εικόνες, ρητορικά ερωτήματα)
4. Το ύφος (απλό/λιτό, ειρωνικό, λόγιο, λαϊκό, παραστατικό/ζωντανό, χιουμοριστικό, διδακτικό, εξομολογητικό, προφορικό, λυρικό/ποιητικό, σκοτεινό…)
5. Τους αφηγηματικούς τρόπους (αφήγηση, περιγραφή, διάλογος, μονόλογος…)
6. Τις αφηγηματικές τεχνικές (πρωτοπρόσωπη/τριτοπρόσωπη αφήγηση, αφηγητής…)
7. Τη δομή/πλοκή
8. Τους χαρακτήρες
9. Τον τίτλο
10. Τα σύμβολα
11. Τις ιδέες, τις αντιλήψεις
12. Μέτρο, ομοιοκαταληξία κ.α.

Α. ΤΑ ΡΗΜΑΤΙΚΑ ΠΡΟΣΩΠΑ ΣΤΗ ΛΟΓΟΤΕΧΝΙΑ

**Α’ πρόσωπο**

* Η αφήγηση σε Α’ενικό πρόσωπο προσδίδει στο κείμενο ένα προσωπικό, συχνά εξομολογητικό τόνο. Κυριαρχεί η αίσθηση ότι το περιεχόμενο της αφήγησης αποτελεί προσωπικό βίωμα του αφηγητή. Ο δέκτης έχει την αίσθηση ότι επικοινωνεί νοερά με τον πομπό κι έτσι δημιουργείται μια σχέση οικειότητας και εμπιστοσύνης ανάμεσα στον πομπό και τον δέκτη του κειμένου.
* Προσδίδεται αμεσότητα.
* Προσδίδεται αληθοφάνεια και πειστικότητα και δημιουργείται στον αναγνώστη η αίσθηση ότι διαβάζει κάτι αξιόπιστο (το κείμενο κερδίζει σε αξιοπιστία).
* Με το Α’πληθυντικό πρόσωπο, ο πομπός εντάσσει και τον εαυτό του στο θέμα που παρουσιάζει ή στην κατάσταση που περιγράφει. Έτσι, τονίζει την καθολικότητα ενός φαινομένου ή την αναγκαιότητα συλλογικής δράσης για την αντιμετώπιση ενός προβλήματος (ταύτιση, συλλογική ευθύνη). Ο λόγος αποκτά οικειότητα, αμεσότητα και ζωντάνια.
* Η αφήγηση σε Β’ πρόσωπο ενδέχεται να είναι επί της ουσίας ένας μονόλογος, με τον αφηγητή να απευθύνεται στον ίδιο του τον εαυτό. Χάρη σε αυτό το τέχνασμα, το κείμενο αποκτά θεατρικότητα και ζωντάνια.

**Β’ πρόσωπο**

* Με το Β’ενικό πρόσωπο, ωστόσο, ο δημιουργός μπορεί να θέλει να απευθυνθεί στους αναγνώστες του. Ο στόχος είναι να δημιουργήσει κλίμα διαλόγου μαζί τους, να τους κινητοποιήσει ή να τους διεγείρει συγκινησιακά προκαλώντας τους έντονα συναισθήματα π.χ. προβληματισμό, αμφιβολία, θυμό… Το κείμενο αποκτά θεατρικότητα, δραματικότητα αλλά πιθανώς και έναν διδακτικό τόνο (ιδιαίτερα αν τα ρήματα βρίσκονται σε προστακτική έγκλιση ή προτρεπτική υποτακτική)
* Πιθανώς, βέβαια, το β’ενικό πρόσωπο να συνιστά αποστροφή σε κάποιο υπονοούμενο ή σαφώς δηλωμένο πρόσωπο. Τότε και πάλι το κείμενο αποκτά θεατρικότητα και ζωντάνια.

**Προσοχή, όμως! Με το β ’πληθυντικό πρόσωπο, ο αφηγητής αποστασιοποιείται από τα λεγόμενά του.**

**Γ’ πρόσωπο**

Πρόκειται συνήθως για ετεροδιηγητικό, παντογνώστη αφηγητή. Ο αφηγητής δεν συμμετέχει καθόλου στην ιστορία που διηγείται. Έτσι, η αφήγηση σε τρίτο πρόσωπο συνδέεται με την αποστασιοποίηση και την αντικειμενικότητα. Ο αφηγητής κρατάει μια απόσταση από τα δρώμενα και «αφήνει» τα γεγονότα να μιλήσουν μόνα τους παραμένοντας αμέτοχος και μακριά από αυτά.

Β. ΤΟ ΥΦΟΣ

|  |  |
| --- | --- |
| Απλό, λιτό, οικείο, πυκνό | Λεξιλόγιο καθηµερινό και κατανοητό, , παρατακτική σύνδεση ή ασύνδετο σχήµα, λίγα σχήματα λόγου, καθαρότητα νοημάτων |
| Ζωντανό, γλαφυρό, παραστατικό, λογοτεχνικό, λυρικό/ποιητικό | Ευθύς λόγος, διάλογος, ερωτήσεις, ενεργητική σύνταξη, χρήση παραδειγµάτων και σχηµάτων λόγου (µεταφορές, εικόνες, παροµοιώσεις κτλ.), πολλά διακοσμητικά στοιχεία |
| Επίσηµο/ τυπικό/ σοβαρό | Λεξιλόγιο που χρησιµοποιείται στη διοίκηση, στις δηµόσιες υπηρεσίες, στο στρατό, στην πολιτική, γ΄ ρηµατικό πρόσωπο, παθητική σύνταξη. |
| Επιστημονικό | Λεξιλόγιο που χρησιμοποιείται στις επιστήμες |
| Χιουµοριστικό | Το κείµενο περιέχει στοιχεία που προκαλούν το γέλιο |
| Ειρωνικό | Λέξεις ή φράσεις που κοροϊδεύουν πρόσωπα και καταστάσεις, χρήση εισαγωγικών ή θαυµαστικών, υπαινιγµοί, σαρκασμός |
| Εξοµολογητικό | Χρήση α’ προσώπου, παρελθοντικών χρόνων. |
| Διδακτικό, προτρεπτικό, παραινετικό (=> συμβουλές) | Χρήση υποτακτικής ή προστακτικής |
| Λόγιο | Λέξεις που προέρχονται από την καθαρεύουσα ή την αρχαία ελληνική. |
| Λαϊκό | Λέξεις ή φράσεις που ανήκουν στην αργκό, στη γλώσσα του περιθωρίου ή σε διαλέκτους |
| Σκοτεινό ή περίπλοκο | Εξεζητηµένο λεξιλόγιο, ασυνήθιστες λέξεις, µακροπερίοδος λόγος, δυσερμύνευτα νοήματα, ασάφεια |
| Προφορικό | Εκφράσεις προφορικού λόγου, ανολοκλήρωτες φράσεις… |